ໃນວັນທີ 10 ກັນຍາ 2021 ທີ່ ຫ້ອງປະຊຸມ ສຳນັກງານໃຫຍ່ ບໍລິສັດ ລາວໂທລະຄົມມະນາຄົມ ມະຫາຊົນ ໄດ້ຈັດພິທີປິດຝຶກອົບຮົມ ທິດສະດີການເມືອງ-ການປົກຄອງ ຊຸດທີ II ໃນຫົວຂໍ້ສະເພາະໃຫ້ ຜູ້ບໍລິຫານນໍາພາ-ຄຸ້ມຄອງ ບໍລິສັດ ລາວ ໂທລະຄົມມະນາຄົມ ມະຫາຊົນ (ລລທ) ປະຈໍາປີ 2021 ໂດຍພາຍໃຕ້ການເປັນປະທານຂອງ ທ່ານ ສຸພົນ ຈັນທະວີໄຊ ເລຂາຄະນະພັກຮາກຖານ, ຜູ້ອໍານວຍການໃຫ່ຍ ລລທ. ເຂົ້າເປັນປະທານຮ່ວມຂອງ ທ່ານ ຮສ ສະໝຸດທອງ ສົມພານິດ ຮອງຫົວໜ້າສະຖາບັນການເມືອງ ແລະ ການປົກຄອງແຫ່ງຊາດ, ທ່ານ ປອ ນາງ ໄກສອນ ຈັນສີນາ, ກຳມະການຄະນະພັກ ສມປຊ, ຫົວໜ້າກົມຄຸ້ມຄອງການຮຽນ-ການສອນ, ທ່ານ ເຄນທອງ ແພງວົງສາ ກໍາມະການໜ່ວຍພັກ, ຮອງຫົວໜ້າກົມຈັດຕັ້ງ-ພະນັກງານ ກະຊວງເຕັກໂນໂລຊີ ແລະ ການສື່ສານ. ນອກນັ້ນຍັງມີຄະນະພັກຮາກຖານ, ຄະນະໜ່ວຍພັກ, ພະນັກງານຫຼັກແຫຼ່ງ ລາວໂທລະຄົມ ສູນກາງ, ສາຂາແຂວງ, ກະຊວງ ເຕັກໂນໂລຊີ ແລະ ການສື່ສານ ເຂົ້າຮ່ວມຢ່າງພ້ອມພຽງ.
ການຈັດຝຶກອົບຮົມຄັ້ງນີ້ໄດ້ດຳເນີນມາເປັນເວລາ 10 ວັນ ຕາມໂຄງການຫຼັກສູດທີ່ໄດ້ກໍານົດໄວ້ (ນັບແຕ່ວັນທີ 30 ສິງຫາ – 10 ກັນຍາ 2021) ໂດຍແບ່ງອອກເປັນ 2 ພາກວິຊາຄື: ພາກວິຊາກໍ່ສ້າງພັກ ແລະ ພາກວິຊາບໍລິຫານອົງການ ທັງໝົດມີ 13 ຫົວຂໍ້ຄື:
- ທັດສະນະຂອງພັກ ແລະ ນະໂຍບາຍຂອງລັດກ່ຽວກັບ ລັດວິສາຫະກິດ ໃນລະບົບເສດຖະກິດແຫ່ງຊາດ
- ບົດບາດຂອງລັດວິສາຫະກິດຕໍ່ກັບການພັດທະນາເສດຖະກິດ-ສັງຄົມ ຢູ່ປະເທດເຮົາ
- ຄວາມຮູ້ພື້ນຖານກ່ຽວກັບການບໍລິຫານອົງການ
- ການບໍລິຫານບຸກຄະລາກອນ
- ການບໍລິຫານເວລາ ແລະ ການບໍລິຫານທີມງານ
- ການບໍລິຫານງົບປະມານ
- ມະນຸດສໍາພັນ ແລະ ການຈູງໃຈ
- ຍົກສູງຂີດຄວາມສາມາດພະນັກງານນໍາພາ-ຄຸ້ມຄອງ ລັດວິສາຫະກິດໃນເງື່ອນໄຂໃໝ່
- ແນວຄິດ ໄກສອນ ພົມວິຫານ ກ່ຽວກັບວຽກງານກໍ່ສ້າງພັກ
- ວຽກງານຂະຫຍາຍພັກ
- ຍົກສູງຄຸນນະພາບການຈັດຕັ້ງຮາກຖານພັກ ຢູ່ລັດວິສາຫະກິດ
- ຍົກສູງຄຸນນະພາບການດໍາເນີນຊີວິດຂອງໜ່ວຍພັກ
- ການກໍ່ສ້າງພັກປອດໃສ, ເຂັ້ມແຂງ ແລະ ໜັກແໜ້ນ
ບັນດາສໍາມະນາກອນໄດ້ເອົາໃຈໃສ່ຄົ້ນຄວ້າຮໍ່າຮຽນດ້ວຍຄວາມຮັບຜິດຊອບສູງ, ກໍາໄດ້ທິດສະດີ ແລະ ເນື້ອໃນສໍາຄັນຂອງບົດຮຽນທີ່ອາຈານແຕ່ລະວິຊາໄດ້ຖ່າຍທອດໃຫ້. ໃນພິທີສະຫຼຸບບັ້ນຝຶກອົບຮົມ: ທ່ານ ສຸພົນ ຈັນທະວີໄຊ ໄດ້ໂອ້ລົມ ເຊິ່ງທ່ານໄດ້ກ່າວວ່າ ໃນນາມຕາງໜ້າໃຫ້ແກ່ຄະນະພັກ (ລລທ) ແລະ ໃນນາມສ່ວນຕົວຂໍນໍາເອົາຄວາມຢື້ຢາມຖາມຂ່າວຜ່ານທ່ານຮອງຫົວໜ້າສະຖາບັນການເມືອງ ແລະ ການປົກຄອງແຫ່ງຊາດ, ບັນດາທ່ານ ຄູ-ອາຈານ ແລະ ຄະນະຮັບຜິດ ຊອບທີ່ມາຈາກສະຖາບັນການເມືອງ ແລະ ການປົກຄອງແຫ່ງຊາດ ໄປຍັງຄະນະພັກ, ຄະນະນໍາ ສມປຊ ຝາກຄວາມຮູ້ບຸນຄຸນ, ສາມັກຄີຮັກແພງ ແລະ ຄວາມເຊື່ອໝັ້ນອັນໜັກແໜ້ນ ໄປຍັງບັນດາທ່ານທີ່ໃຫ້ການສະໜັບສະໜູນ, ຊ່ວຍເຫຼືອຢ່າງຮອບດ້ານ, ເຮັດໃຫ້ບັ້ນຝຶກອົບຮົມໃນຄັ້ງນີ້ປະສົບຜົນສໍາເລັດຢ່າງຈົບງາມ ທ່ານຍັງໄດ້ກ່າວອີກວ່າໄປຄຽງຄູ່ກັບສະພາບແວດລ້ອມພາຍນອກ, ສະພາບແວດລ້ອມຂອງປະເທດເຮົາ ເກືອບທຸກແຂວງໃນຂອບເຂດທົ່ວປະເທດ ກໍ່ຍັງປະເຊີນໜ້າກັບການແຜ່ລະບາດຂອງພະຍາດໂຄວິດ-19, ອັນເປັນຜົນສະທ້ອນໃຫ້ແກ່ການດຳເນີນທຸລະກິດ ແລະ ການພັດທະນາເສດຖະກິດໃນໄລຍະນີ້ ໂດຍສະເພາະສະພາບການເສດຖະກິດ-ການເງິນ ຂອງປະເທດເຮົາ ຍັງສືບຕໍ່ຫຍຸ້ງຍາກ, ການຂາດດູນງົບປະມານຂອງລັດຍັງສູງ, ຄ່າເງິນກີບອ່ອນຕົວ, ຂາດດຸນການຄ້າ, ບັນຫາໜີ້ສິນກໍຍັງໜັກໜ່ວງ ເນື່ອງຈາກວ່າແຫຼ່ງລາຍຮັບຈາກພາຍໃນຍັງບອບບາງ, ເຊິ່ງບັນດາທ່ານກໍຈະໄດ້ຂໍ້ມູນຈາກ ຄູ-ອາຈານ ທີ່ມາຂຶ້ນຫ້ອງບັນຍາຍຢ່າງລະອຽດແລ້ວ. ນອກຈາກບັນຫາດັ່ງກ່າວແລ້ວ, ລາວເຮົາຍັງໄດ້ຮັບຜົນກະທົບຈາກໄພພິບັດຕ່າງໆ, ໂດຍສະເພາະທີ່ເກີດຈາກການລະບາດຂອງພະຍາດໂຄວິດ 19 ກໍ່ໜ້າເປັນຫ່ວງພໍສົມຄວນ ເຊິ່ງບັນຫາຕ່າງໆນັ້ນ ໄດ້ກາຍເປັນອຸປະສັກໃຫ້ແກ່ການດຳເນີນທຸລະກິດ, ການພັດທະນາປະເທດ ທັງເປັນການຈຳກັດແຫຼ່ງງົບປະມານ ເພື່ອອັດສີດໃສ່ການກະຕຸ້ນການແຂ່ງຂັນທາງທຸລະກິດ ແລະ ການຈັດຕັ້ງປະຕິບັດໂຄງການເພື່ອການເຕີບໂຕທາງເສດຖະກິດຂອງຊາດ.
ເຖິງຢ່າງໃດກໍຕາມ ໂດຍພື້ນຖານແລ້ວ ໃນການຈັດຕັ້ງປະຕິບັດແຜນພັດທະນາເສດຖະກິດ-ສັງຄົມ ແຫ່ງຊາດຄັ້ງທີ 9 ນີ້, ລັດຖະບານໄດ້ມີວາລະແຫ່ງຊາດ ວ່າດ້ວຍການແກ້ໄຂບັນຫາຂໍ້ຫຍຸ້ງຍາກທາງດ້ານເສດຖະກິດ-ການເງິນ ເຊິ່ງບັນດາທ່ານກໍໄດ້ຮັບຮູ້ຈາກແຫຼ່ງຂ່າວ ແລະ ສື່ຕ່າງໆ. ເພື່ອປະກອບສ່ວນໃຫ້ແກ່ພາກລັດໃນການແກ້ໄຂບັນຫາດັ່ງກ່າວ, ພວກເຮົາມີຄວາມຈໍາເປັນດ້ານແນວຄິດການເມືອງ, ການຍົກລະດັບຄວາມຮູ້ດ້ານທິດສະດີການເມືອງ ແລະ ການປົກຄອງ ໃຫ້ແກ່ພະນັກງານນໍາພາ-ຄຸ້ມຄອງຂອງພັກ-ລັດ, ຂົງເຂດລັດວິສາຫະກິດ ໄດ້ຮັບຮູ້ເຊື່ອມຊຶມເຂົ້າໃຈແນວທາງນະໂຍບາຍຂອງພັກ, ລະບຽບກົດໝາຍຂອງລັດ, ເຮັດໃຫ້ການນຳຂອງລັດ ແລະ ລັດວິສາຫະກິດ ມີພື້ນຖານທາງດ້ານແນວຄິດທິດສະດີ ເພື່ອໄປນຳພາ-ຊີ້ນໍາ, ຊຸກຍູ້ວຽກງານຂອງຂະແໜງການຕ່າງໆ ຢູ່ຂັ້ນຄວາມຮັບຜິດຊອບຂອງຕົນໃຫ້ມີຜົນສໍາເລັດຕາມຄາດໝາຍສູ້ຊົນຂອງພັກ ເພື່ອນໍາພາປະເທດຊາດຫຼຸດພົ້ນອອກຈາກຄວາມດ້ອຍພັດທະນາເທື່ອລະກ້າວ. ເພື່ອເຮັດໃຫ້ບັ້ນຝຶກອົບຮົມໃນຊຸດທີ II ເກີດດອກອອກຜົນ.
ນອກນັ້ນ, ຄະນະປະທານຍັງໄດ້ຮຽກຮ້ອງມາຍັງຜູ້ສໍາເລັດການຝຶກອົບຮົມຊຸດນີ້ຈົ່ງນໍາເອົາບົດຮຽນທີ່ໄດ້ແລກປ່ຽນຢ່າງຫຼາກຫຼາຍຈາກບັນດາຄູ-ອາຈານທີ່ມີປະສົບການໄປຈັດຕັ້ງຜັນຂະຫຍາຍ ໃຫ້ແທດເໝາະກັບສະພາບການຕົວຈິງ ຂອງໜ້າທີ່ວຽກງານຂອງຕົນ, ສືບຕໍ່ເຊື່ອມຊຶມ ແລະ ຜັນຂະຫຍາຍແນວທາງນະໂຍບາຍ ແລະ ມະຕິຄໍາສັ່ງຕ່າງໆຢ່າງຕັ້ງໜ້າ.
ຂ່າວ/ພາບ: ນັກຂ່າວ ລາວໂທລະຄົມ
ບັນນາທິການ: ປທ ບຸນປັນ ສຸມຸນທອງ